Yindaba Uzulu Esesaba uMugabe?
Umbuzo okhona yikuthi kungani esesatshwa kangaka uMongameli Mugabe lobanje eseleminyaka yokuzalwa edlula amatshumi ayisitshiyagalolunye.
JOHANNESBURG — Izizalwane zeZimbabwe ziyavumelana ukuthi imvama yikuthi ungakhuluma ngebandla leZanu PF, igama elifika kuqala ngelikamongameli Robert Mugabe. Lokhu kungenxa yokuthi yiyo yodwa inkokheli yaleli bandla eselokhu yaba khona okweminyaka engamatshumi amathathu lesithupha edluleyo. Umbuzo okhona yikuthi kunganike esesatshwa kangaka lobanje eseleminyaka yokuzalwa edlula amatshumi ayisitshiyagalolunye. Intatheli yeZimbabwe, uMxolisi Ncube, uthi ukubulawa kwabantu ababephikisana loMugabe kweleMandebeleni ngesikhathi seGukurahundi, yikho okwenza amalunga ebandla lakhe esabe ukumkhuthaza ukuthi akehle esihlalweni. “Yena vele wangena ngokodlame. Wabulala abantu abayi 20,000, ukwenzela ukuthi abantu bamesabe ukwenzela ukuthi lanxa esesiza la next time esesithi lingayeka ukungivotela ngizakwenza lokhu, abantu vele behle behlale besazi ukuthi le ndoda izinto zonke ezithembisa ukutyhi iyazenza ngokodlame iyazenza.” Abanye bathi lobanje kukhanya sengathi uMugabe ulokhu elamandla, akaselawo lawo mandla kodwa usekelwa yilabo abaziyo ukuthi angaphuma esikhundleni bazaphelela ejele ngenxa yamacala abawadalayo. Unkosazana Lubelihle Banda, uthi ukucabanga ukuthi uMugabe lebandla lakhe bangazehlela esihlalweni yikuzikhohlisa. “Kuzamela ukuthi baphume ngobunengi babo ba make sure ukuthi thye do what they have to do ukuthi bakhiphe iZanu pf esikhundleni because sikhathele ngabo. Ngoba akula omunye umuntu ongasiqedela yona. Thina as Zimbabweans yithi sodwa esingasukuma sizame ukuyiqeda le inkinga ekhona eZimbabwe.” Lobanje umongameli Mugabe esemdala ngokweminyaka yokuzalwa, bakhona ebandleni lakhe abathi uzakhokhela aze akhokhobe. Abanye abagoqela umkakhe unkosikazi Grace Mugabe besithi loba eseselibeni uzaqhubeka ekhokhela. Bakhonake abathi lesi yisibonelo sokuthi uyahlonitshwa okumangalisayo. Kodwake isizalwane seZimbabwe umnumnzana Mthabisi Mlingo uthi lokhu kwenziwa yikumesaba. “Emakhaya abantu bayesaba. Ungavelenje ubonakale, kumbe ukhuluma ngelinye iqembu lezombusazwe, kumbe ugqoke isikhippa seqembu, even abazali bakhonje abakini ubona sengathi bayakubalekela. Bathi uzasibulalisa.” Lokhuke yikho okwenza abathile bathi nxa engaphuma esihlalweni ibandla leZanu PF lizaphelelwa ngumphako. Okusegcekeni yikuthi abadala ebandleni leZanu pf balokhu bemthanda njalo bemhlonipha uMugabe ngendima eyidlala kunkululeko yelizwe. Ngakwelinye icele abatsha bebandla lakhe bathathekiswa yikwabelwa umhlabathi kanye lezinye inhlelo ezenzelwa intsha yeZanu pf kuphela kusetshenziswa imali kazulu. Esinye isizalwane seZimbabwe umnumnzana Future Msebele uthi kulobufakazi bokuthi uMugabe usefuna ukuphumula. “Yena akasathandi lokhu okwenzakalayo. Yena usekhulile, njengomuntu omdala hayi usediniwe usefuna ukuzihlalela phansi kodwa, kodwa ngendlela yokuthi umnotho welizwe wawakha ngendlela yokuthi badle labangane bakhe, manje abangane bakhe abasafuni atshiye. Bafuna ukuqhubeka besidla njengoba bona besasebetsha.” Abanye bathi uMugabe nguye obambe umanyano ebandleni leZanu PF okokuthi nxa engehla esihlalweni loba ukufa, leli bandla lizabhidlika phakathi laphakathi. Kodwa unobhala webandla leUnited Democratic Front, uMnumnzana Vusani Khumalo, uthi izizalwane zeZimbabwe zingamkhipha uMugabe esihlalweni nxa zifuna. “Abantu beZimbabwe ababambane babe yimbumba. Yiyo yodwa indlela yokuthu amaZimbabweans akwazi ukuzikhulula kule inhlupho ababhekane layo. Sekeke ukwesaba izinto ezingekhoyo. Sesizesaba thina. Asisuseni ukwesaba, sisebenze, sizame ukukhulula ilizwe laseZimbabwe.” Le yinto egcizelelwa ngumnumnzana Mlingo yena othi nxa uMugabe engasekho esihlalweni kuzaba lombango omkhulu wesikhundla sakhe njengoba bebanengi abacabangela ukuthi yibo okufuze bathathe intambo zombuso. Kodwa umfundisi Acts Iota owebandla le Grace Chapel eJohannesburg, uthi into ezaletha inguquko eZimbabwe yikuthi kungabi khona ogoqa izandla ethi kuzakwenziwa nguzibanyana. Umfundisi Iota uthi sekuyisikhathi sokuthi uzulu weZimbabwe anxuse uNkulunkulu ukuthi angenele. “Esikufisayo yikuthi uNkulunkulu asisize, asivusele abantu kusizukulwana esiphila kuso. Abalomoya wevision, abalombono, abakwazi ukubona ikusasa ngoba uma uphila around abantu abangaboni ikusasa ababhekelele inamhlanje kuphela, kwenza ukuthi bangahlupheki ngezinto ezimbi ezenzakala emphakathini.” Kodwake bakhona abathi ukwehluleka kukaMongameli Mugabe ukuqeda ukulwisana okukhulu phakathi kwebandla lakhe kukhombisa khona ukuthi akaselawo amandla okukhokhela leli bandla. Uthi lokhu kukhombisa ukuthi akasahlonitshwa njengakudala njengoba sebekubeka egcekeni ukuthi balwela isikhundla sakhe yena esaphila. Abanyeke bathi indlela uMugabe alawula ngayo amaviyo ezomvikela lokulondolozwa kokuthula elizweni kugoqela lenhloli zakhe ezigcwele phose izwe lonke, yiyo insika ezakwenza akhokhele kuze kube sekugcinengi kwempilo yakhe. Njengobanje ibandla leZanu PF selinqume ukuthi uMugabe nguye ozancintisa isikhundla sikamongameli ekhethweni luka 2018, njalo kungakabi lesibonelo sokuthi kulebandla eliphikisayo elizanqoba kulolukhetho, abanye bathi kusobala ukuthi umongameli Mugabe uzabusa kuze kulamule elokufa.